**NÁRODNÁ RADA SLOVENSKEJ REPUBLIKY**

**IX. volebné obdobie**

**---------------------------------------------------------------------------------------------**Číslo: KNR – VOB – 1804/2024 - 9

**529a**

**S p r á v a**

**Výboru Národnej rady Slovenskej republiky pre obranu a bezpečnosť o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k spolupráci v oblasti bezpečnosti a spravodlivosti (tlač 529)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k spolupráci v oblasti bezpečnosti a spravodlivosti **(tlač 529)** podáva Národnej rade Slovenskej republiky túto spravodajskú **správu**.

 Predseda Národnej rady Slovenskej republiky svojím rozhodnutím č.  **552** zo 7. októbra 2024 pridelil návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k spolupráci v oblasti bezpečnosti a spravodlivosti **(tlač 529)** na prerokovanie Výboru Národnej rady Slovenskej republiky pre obranu a bezpečnosť aj ako gestorskému výboru.

**Výbor Národnej rady Slovenskej republiky pre obranu a bezpečnosť** prerokoval návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k spolupráci v oblasti bezpečnosti a spravodlivosti **(tlač 529)** v určenej lehote a **neprijal platné uznesenie,** keďže návrh uznesenia **nezískal potrebnú väčšinu hlasov poslancov** podľa § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov.

 Prílohou tejto spravodajskej správy je návrh na uznesenie Národnej rady Slovenskej republiky v znení predloženého návrhu poslancov.

Bratislava 22. októbra 2024

**Tibor Gašpar, v.r.**

**predseda**

**Výbor NR SR pre obranu a bezpečnosť**

**Návrh**

 UZNESENIE

NÁRODNEJ RADY SLOVENSKEJ REPUBLIKY

z..... 2024

**k  spolupráci v oblasti bezpečnosti a spravodlivosti**

**Národná rada Slovenskej republiky**

**A. zdôrazňuje,**

že Slovenská republika je pevne ukotvená vo svete uznávajúcom hodnoty ľudských práv a demokracie. Zárukou tejto orientácie Slovenskej republiky je členstvo v Európskej únii a v NATO. Viaceré štáty však neuznávajú rovnaké hodnoty ako Slovenská republika a jej spojenci. Prenasledujú občanov za politické názory, sledujú a zastrašujú ich doma aj za hranicami. Zneužívajú inštitút bezpečnostnej spolupráce na vplyvové operácie proti štátom, na ktorých území pôsobia, ohrozujú tak nielen vlastných občanov, ale aj občanov hosťujúceho štátu. Slovenská republika je takisto cieľom takýchto operácií. Keď sa udejú na našom území, ide o zasahovanie do našich vnútroštátnych záležitostí. Zároveň takýmito aktivitami nedemokratické režimy oslabujú jednotu štátov Európskej únie a NATO.

**B. so znepokojením vníma**

hrozbu, ktorú v tomto smere predstavuje Ruská federácia, ale tiež obdobné snahy Čínskej ľudovej republiky. Nástrojom pre zastrašovanie vlastných občanov sú zmluvy o spolupráci v otázkach bezpečnosti a spravodlivosti, ktoré majú umožniť výkon bezpečnostných aktivít Čínskej ľudovej republiky na území európskych štátov. Ich oficiálnym účelom je pomoc čínskym turistom, no sú zneužívané aj na perzekúciu oponentov čínskej vlády, o čom svedčí aj rozhodnutie talianskej vlády v r. 2022 ukončiť spoločné patroly s čínskou políciou.

Snahy vlády Čínskej ľudovej republiky vnímame ako rozporné s hodnotovým ukotvením Slovenskej republiky, ako aj s bezpečnostnými záujmami Slovenskej republiky, Európskej únie a NATO.

**C. vyzýva**

vládu SR, aby sa zdržala uzatvárania zmlúv o spolupráci v oblasti bezpečnosti a spravodlivosti, kritickej infraštruktúry alebo bezpečnostných a monitorovacích systémov, ktoré by umožňovali ozbrojeným zložkám nedemokratických štátov pôsobiť na území Slovenskej republiky.